CELEX: 52011XG0308(02)
Language: hu
Date: 2011-03-08
Title: A Tanács következtetései „A krónikus betegségek innovatív megközelítései a népegészségügyben és az egészségügyi ellátási rendszerekben”

8.3.2011   
            
            
               HU
            
            
               Az Európai Unió Hivatalos Lapja
            
            
               C 74/4
            
         A Tanács következtetései „A krónikus betegségek innovatív megközelítései a népegészségügyben és az egészségügyi ellátási rendszerekben”
   2011/C 74/03
   AZ EURÓPAI UNIÓ TANÁCSA,
   
               1.
            
            
               EMLÉKEZTET arra, hogy az Európai Unió működéséről szóló szerződés 168. cikke szerint az Unió fellépése kiegészíti a nemzeti politikákat, és a népegészségügyi helyzet javítására irányul; az Unió bátorítja a tagállamok közötti együttműködést a népegészségügy területén, és szükség esetén támogatást nyújt a tagállamok fellépéséhez, teljes mértékben tiszteletben tartva a tagállamoknak az egészségügyi szolgáltatások és az orvosi ellátás megszervezésére és biztosítására vonatkozó hatáskörét;
            
         
               2.
            
            
               EMLÉKEZTET ARRA, hogy az Európai Unió működéséről szóló szerződés 168. cikke szerint a tagállamok a Bizottsággal együttműködve összehangolják politikáikat és programjaikat;
            
         
               3.
            
            
               HANGSÚLYOZZA, hogy az egyetemesség, a jó minőségű ellátáshoz való hozzáférés, az azonos bánásmód és a szolidaritás elvei és átfogó értékei – melyeket az uniós egészségügyi rendszerekben a közös értékekről és elvekről szóló, 2006. július 2-i tanácsi következtetések is megerősítenek – kiemelt fontossággal bírnak a krónikus betegségben szenvedők számára;
            
         
               4.
            
            
               EMLÉKEZTET ARRA, hogy az Egészségügyi Világszervezet (WHO) szerint a krónikus betegségek hosszan tartó és általában lassú progressziójú betegségek. A világon a krónikus betegségek a halandóságnak messze a leggyakoribb okozói, világszerte az összes haláleset 60 %-áért felelősek, és hatalmas terhet jelentenek a betegek és hozzátartozóik mindennapi életére és a társadalom egészére nézve. A következő évtizedben – többek között az európai népesség idősödése miatt – nőni fog a krónikus megbetegedések száma;
            
         
               5.
            
            
               EMLÉKEZTET ARRA, hogy a Bizottság az európai egészségügyi stratégia fejlesztésére irányuló, „Együtt az egészségért: stratégiai megközelítés az EU számára 2008–2013” című, 2007. október 23-i fehér könyvében (1) kiemelte, hogy az egészség védelme az öregedő Európában, valamint a dinamikus egészségügyi rendszerek és az új technológiák támogatása kulcsfontosságú célkitűzéseket jelentenek a következő években;
            
         
               6.
            
            
               EMLÉKEZTET az „Európa 2020 – Az intelligens, fenntartható és inkluzív növekedés stratégiája” című, 2010. március 3-i bizottsági közleményre (2), különösen a „Szegénység elleni európai platform” elnevezésű kiemelt kezdeményezésre, valamint az aktív és egészséges időskor témájára vonatkozó kísérleti európai innovációs partnerséget előirányzó, „Az Európa 2020 stratégia kiemelt kezdeményezése: Innovatív Unió” című, 2010. október 6-i bizottsági közleményre (3);
            
         
               7.
            
            
               ÜDVÖZLI „a krónikus megbetegedések innovatív megközelítései a népegészségügyben és az egészségügyi ellátási rendszerekben” című, 2010. október 20-án, Brüsszelben tartott miniszteri konferenciát, amelyen a résztvevők kiemelték, hogy a polgárok számára az egészséges választást megkönnyítő környezet kialakítása érdekében innovatív módszereket kell találni a közös kockázati tényezők költséghatékony megelőzésére; mind az egészségfejlesztésben, mind pedig az egészségügyi ellátásban figyelembe kell venni a társadalmi-gazdasági egyenlőtlenségeket; a betegközpontú, integrált ellátás biztosítása céljából elő kell segíteni a jobb koordinációt az egészségügyi ellátási rendszerekben, továbbá ösztönözni kell az egészségfejlesztéssel, az elsődleges megelőzéssel, a másodlagos megelőzéssel (a korai diagnózist is beleértve), a krónikus betegségek kezelésével és a betegek gondozásával kapcsolatos integrált kutatásokat;
            
         
               8.
            
            
               FELKÉRI a tagállamokat, hogy:
               
                           —
                        
                        
                           folytassák az egészségfejlesztéssel, az elsődleges és a másodlagos megelőzéssel, a krónikus betegségek kezelésével, illetve a betegek gondozásával kapcsolatos betegközpontú szakpolitikák kidolgozását az érdekelt felekkel – különösen a betegképviseleti szervezetekkel – együttműködésben,
                        
                     
                           —
                        
                        
                           gondoskodjanak arról, hogy e szakpolitikák hozzájáruljanak az egészségügyi egyenlőtlenségek csökkentéséhez, figyelembe véve az egészségügyi szempontok minden szakpolitikai területen történő érvényesítését célzó megközelítést,
                        
                     
                           —
                        
                        
                           határozzák meg és osszák meg egymással az e szakpolitikákkal, illetve a krónikus betegségek előfordulási gyakoriságára és elterjedtségére, valamint e betegségek klinikai és társadalmi következményeire vonatkozó, meglévő, összehasonlítható adatokkal kapcsolatos bevált gyakorlatokat;
                        
                     
         
               9.
            
            
               FELKÉRI a tagállamokat és a Bizottságot, hogy:
               
                           —
                        
                        
                           kezdeményezzenek egg, a krónikus betegségek okozta kihívásokra adott válasz és a tagállamok közötti együttműködés optimalizálási lehetőségeinek meghatározását célzó gondolkodási folyamatot, és 2012-re összegezzék ennek eredményeit egy vitaanyagban,
                        
                     
                           —
                        
                        
                           e gondolkodási folyamatot az érdekelt felekkel, így a betegekkel, az egészségügyi szakemberekkel, az egészségügyi ellátások költségeinek viselőivel és az egészségügyi szolgáltatókkal szoros párbeszédet folytatva vezessék, figyelembe véve az e-egészségügyet, valamint más kapcsolódó szakpolitikai területek – elsősorban a foglalkoztatás, a fogyatékosügy, az oktatás és a lakhatás – esetleges közreműködését,
                        
                     
                           —
                        
                        
                           e gondolkodási folyamat során vizsgálják meg többek között a következő területeken történő intézkedések lehetőségét is:
                           
                                       —
                                    
                                    
                                       egészségfejlesztés és a krónikus betegségek megelőzése: valamennyi polgár számára az élet során az egészséges választások megkönnyítése, egészségfejlesztéssel kapcsolatos közlemények és valamennyi krónikus betegséggel kapcsolatos intézkedések kidolgozása, az egészségnek az oktatási programokba történő beépítése, az egészségfejlesztés és a megelőzés költséghatékonyságára és egészségügyi hasznára vonatkozó mennyiségi elemzések továbbfejlesztése; a krónikus betegségek releváns kockázati tényezőinek korai felismerésével kapcsolatos lehetőségek tudományos bizonyítékokon alapuló feltérképezése, a megelőzés megerősítése az egészségügyi szempontok minden szakpolitikai területen történő érvényesítése elvének alkalmazása révén,
                                    
                                 
                                       —
                                    
                                    
                                       egészségügyi ellátás: az alábbiakkal kapcsolatos bevált gyakorlatok meghatározása és egymás közötti megosztása: a krónikus betegségben szenvedők számára önállóságuk és életminőségük maximalizálását lehetővé tévő módszerek; a hatékony, proaktív, korai beavatkozás; a másodlagos megelőzés; a krónikus betegségek számára az ellátás megfizethetősége és elérhetősége; az innovatív krónikus ellátási modellek végrehajtása, különösen az egészségügyi alapellátás és a közösségi egészségügyi ellátás terén, valamint az e területen fennálló egészségügyi egyenlőtlenségek csökkentésének módjai,
                                    
                                 
                                       —
                                    
                                    
                                       a krónikus betegségekkel kapcsolatos kutatások: arra vonatkozóan, hogy hogyan alapozható a krónikus betegségekkel kapcsolatos, meglévő tudományos ismeretekre a megelőzés, a korai beavatkozás és a gondozás gyakorlati végrehajtása az aktív és egészséges időskort biztosító stratégiák, technológiák és támogatás javítása céljából,
                                    
                                 
                                       —
                                    
                                    
                                       a teljesítményértékelés és a tényeken alapuló szakpolitika lehetővé tétele érdekében uniós szinten összehasonlítható információk a krónikus betegségek előfordulási gyakoriságáról, elterjedtségéről, kockázati tényezőiről és kimeneteléről, a különböző meglévő mechanizmusok, mint az európai egészségvizsgálati felmérés (EHES), továbbá az ESTAT-nál, a meglévő nyilvántartásokban és egyéb forrásokban készített morbiditási statisztikák figyelembevételével;
                                    
                                 
                     
         
               10.
            
            
               FELKÉRI a Bizottságot, hogy:
               
                           —
                        
                        
                           támogassa a tagállamokat és az érintetteket a gondolkodási folyamatban, és 2012-re összegezze ennek eredményeit egy vitaanyagban,
                        
                     
                           —
                        
                        
                           ahol lehetséges, építse be prioritásként a krónikus betegségeket a jelenlegi és jövőbeli európai kutatási programokba, és vegye figyelembe a gondolkodási folyamat eredményeit az EU 2020 kezdeményezés végrehajtása során,
                        
                     
                           —
                        
                        
                           erősítse meg még jobban a WHO-val és az OECD-vel a krónikus betegségekkel kapcsolatosan folytatott együttműködést.
                        
                     
         
      (1)  14689/07.
   
      (2)  7110/10.
   
      (3)  14035/10.